**SLOVAKIA RING - kalendár podujatí na 2021**

**Orechová Potôň, 25. január 2021 - Prvý slovenský permanentný autodróm SLOVAKIA RING ponúkne aj tento rok hneď niekoľko atraktívnych podujatí. Napriek pretrvávajúcej pandémii COVID-19 sa zatiaľ organizátorom a promotérom podarilo vyskladať zaujímavý kalendár.**

**OMV MAXXMOTION RALLY SLOVAKIA RING**

**Majstrovstvá Slovenska v rely**

**20.–21. marec 2021**

Naše národné motoristické šampionáty našli uplynulý rok svoj domov aj na okruhu SLOVAKIA RING. Prísne protipandemické nariadenia a predpisy presunuli tieto seriály z bežných cestných komunikácií do kontrolovateľného a uzavretého prostredia nášho autodrómu. Aj sezóna 2021 začne práve u nás, z rovnakých dôvodov ako minulý rok. Spleť obslužných komunikácií a rýchlostnej dráhy poskytne znovu množstvo kilometrov rýchlostných skúšok pre známe, aj nové posádky slovenského šampionátu v rely.

**OMV MAXXMOTION HILL CLIMB RACE SLOVAKIA RING**

**Majstrovstvá Slovenska preteky automobilov do vrchu**

**3.–4. apríl 2021**

Národný šampionát Slovenska v pretekoch automobilov do vrchu (MSR PAV) začne netradične a v rámci protipandemických opatrení tiež za bránami SLOVAKIA RINGU. Napriek rovinatému charakteru dráhy s len miernymi horizontami umožní slovenským tímom začať sezónu tam, kde ukončili tú predošlú.

**POWER FEST – DRAG, DRIFT & TUNING DAY**

**Majstrovstvá SR v šprinte, preteky v driftovaní a show&shine v paddocku**

**17. apríl 2021**

Apríl prinesie aj obľúbený POWER FEST, kde sa "vytunované" a naleštené špeciály predvedú v súbojoch v zrýchlení na štartovej rovinke, ale aj v medzinárodnej disciplíne kontrolovaného šmyku (drift). Chýbať nebudú exhibície krásy skvelých vozidiel v zákulisí okruhu a ďalšie akcie.

**PORSCHE SPRINT CHALLENGE CENTRAL EUROPE**

**Preteky Porsche Cayman GT4**

**29. apríl – 2. máj 2021**

Porsche 718 Cayman GT4 Clubsport patrí k mimoriadne obľúbeným pretekárskym vozidlám s motorom umiestneným medzi nápravami ("v strede"). Primeraný výkon aj ťažisko na správnom mieste z neho robia vozidlo pre skvelú zábavu na pretekárskej trati. Legendárni rakúski špecialisti Lechner Racing pred dvomi rokmi vytvorili tento seriál s profesionálnym zázemím pre všetkých záujemcov o klubové okruhové pretekanie.

**OMV MAXXMOTION TCR EUROPE SLOVAKIA RING**

**Európsky šampionát cestovných automobilov**

**7.–9. máj 2021**

Tento rok sa WTCR - FIA Svetový šampionát cestovných automobilov u nás síce neukáže, no plnohodnotne ho zastúpi jeho európska odnož TCR Europe. V nej preteká už niekoľko sezón aj náš Maťo Homola, ktorý má na konte množstvo pódií aj víťazstiev. Autá sú rovnakej špecifikácie TCR ako vo svetovom šampionáte, štartové pole je nabité aj menami z WTCR a každé preteky (dvoje počas víkendu) sú napínavé, plné kontaktov a skvelých súbojov. Preteky sú pravidelne vysielané aj prostredníctvom TV a internetu. Je sa teda na čo tešiť!

**CENA SLOVENSKA MOTO**

**Majstrovstvá Slovenska preteky cestných motocyklov na okruhu, Alpe Adria Road Racing Championship**

**9.–11. júl 2021**

Tradičné "dvojpreteky" nášho národného motocyklového šampionátu a stredoeurópskeho Alpe Adria patria k našim stáliciam už od roku 2010. Najlepší jazdci Slovenska aj zóny predvedú v rôznych výkonnostných triedach a špecifikáciách ostré súboje o cenné majstrovské body.

**HISTO CUP**

**Preteky historických vozidiel**

**13.–15. august 2021**

Histo Cup netreba fanúšikom nijako zvlášť predstavovať. Historické skvosty od monopostov po kapotované vozidlá k nám prichádzajú prakticky odjakživa a tešia oči aj uši všetkých milovníkov pretekárskych strojov z čias, kedy - slovami trojnásobného šampióna F1 Jackieho Stewarta - "motoršport bol nebezpečný a sex bol bezpečný".

**OMV MAXXMOTION VEĽKÁ CENA SLOVENSKEJ REPUBLIKY**

**Preteky cestných automobilov na okruhu**

**20.–22. august 2021**

Najväčšie a najdôležitejšie automobilové preteky na Slovensku majú opäť svoj tradičný termín v druhej polovici augusta. Množstvo divízií s výkonnými vozidlami GT3 (Lamborghini, Audi, Ferrari, BMW...), ale aj juniorských formúl, cestovných vozidiel a vyrovnaných pohárových áut, bude okupovať našu trať od rána do večera v sérii tréningov, kvalifikácií a napínavých šprintových či vytrvalostných pretekov.

**OMV MAXXMOTION FIA CEZ RALLYCROSS**

**Stredoeurópska trofej FIA v relykrose**

**9.–10. október 2021**

Napínavé preteky, bok po boku, nárazník o nárazník... Rôzne výkonnostné triedy, množstvo duelov na trati s nespevneným aj asfaltovým povrchom a k tomu nepredvídateľné "žolíkové" kolo... Relykros sa vracia na našu špeciálnu trať aj s tým najlepším, čo ponúka stredná Európa.

**AUTO SHOW SLOVAKIA RING**

**Exhibičná rely**

**5.–6. november 2021**

Koniec roka už zvyčajne patrí exhibičnej súťaži AUTO SHOW. Pravidelne sa tu stretnú najlepší jazdci a tímy Slovenska, ale aj okolitých krajín, naprieč všetkých disciplín od rely, kopcov, po okruhy. Podobne, ako úvodná rely sezóny, aj Auto Show ponúkne trať zo spleti obslužných komunikácií a rýchlostnej dráhy.

**COVID-19 opatrenia a zmena programu vyhradená.**

V snahe minimalizovať riziko šírenia ochorenia COVID-19 platia v areáli okruhu prísne hygienické a bezpečnostné opatrenia. V platnosti sú naďalej všetky opatrenia vydané Úradom verejného zdravotníctva SR týkajúce sa hlavne nosenia ochranných rúšok, dezinfekcie rúk či dodržiavaniu potrebných odstupov. Výsledkom nariadení môžu byť prijaté opatrenia obmedzujúce prístup širokej verejnosti v areáli a na tribúnach, povinného testovania účastníkov podujatí na prítomnosť Covid-19 či dokonca zmeny programu jednotlivých podujatí.

Aktuálne informácie o podujatí nájdete na web stránke [www.slovakiaring.sk](http://www.slovakiaring.sk) a sociálnych sieťach pretekárskeho okruhu.

**Generálnym reklamným partnerom okruhu SLOVAKIA RING je OMV Slovensko.**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie a wellness centrum so saunami a bazénom. V areáli nájdete tiež off-roadový polygón, Vojenské múzeum a najnovším prírastkom je špičkové* ***Slovenské motokárové centrum.***

**Ďalšie informácie:**

|  |  |
| --- | --- |
| Peter Pecze Marketing Director, SLOVAKIA RING mobil: +421 911 423 134 e-mail: pecze@slovakiaring.sk | Martin Trenkler Press Officer, SLOVAKIA RING mobil: +421 907 370 727 e-mail: media@slovakiaring.sk |